PATVIRTINTA

Klaipėdos rajono savivaldybės tarybos

2011-06-30 sprendimu Nr. T11-247

(Klaipėdos rajono savivaldybės tarybos

2016-03-31 sprendimo Nr. T11-122 nauja redakcija)

KLAIPĖDOS RAJONO SAVIVALDYBĖS BENDRUOMENĖS SVEIKATOS TARYBOS NUOSTATAI

I. BENDROSIOS NUOSTATOS

1. Klaipėdos rajono savivaldybės bendruomenės sveikatos tarybos nuostatai (toliau – Nuostatai) reglamentuoja Klaipėdos rajono savivaldybės bendruomenės sveikatos tarybos (toliau – Sveikatos taryba) veiklos uždavinius ir funkcijas, teises ir pareigas, sudėtį ir darbo organizavimą.

2. Sveikatos taryba yra savarankiška sveikatinimo veiklos koordinavimo institucija prie Klaipėdos rajono savivaldybės tarybos (toliau – Savivaldybės taryba). Jos išvados ir pasiūlymai yra rekomendacinio pobūdžio. Sveikatos tarybos veikla grindžiama teisėtumo, demokratiškumo, viešumo, teisingumo principais.

3. Sveikatos taryba sudaroma 4 metams. Sveikatos tarybą sudaro ir jos Nuostatus tvirtina Savivaldybės taryba. Sveikatos tarybos nariai savo funkcijas vykdo visuomeniniais pagrindais.

4. Sveikatos tarybos veiklos programa yra finansuojama iš Klaipėdos rajono savivaldybės biudžeto, **sudaroma 4 metų Sveikatos tarybos kadencijai, keičiama ir papildoma pagal poreikį**. **Veiklos programą tvirtina** **Sveikatos taryba.**

5. Sveikatos taryba savo veikloje vadovaujasi Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, Savivaldybės tarybos sprendimais, kitais teisės aktais ir šiais Nuostatais.

6. Sveikatos tarybos techninį aptarnavimą (protokoluoja posėdžius, Sveikatos tarybos pirmininko pavedimu sušaukia narius į posėdį, rengia informaciją, suteikia patalpas posėdžiams) atlieka Klaipėdos rajono savivaldybės administracija.

7. Nuostatuose vartojamos sąvokos suprantamos taip, kaip jos apibrėžtos Lietuvos Respublikos sveikatos sistemos, Lietuvos Respublikos visuomenės sveikatos priežiūros, Lietuvos Respublikos nevyriausybinių organizacijų plėtros, Lietuvos Respublikos asociacijų ir kituose įstatymuose.

II. SVEIKATOS TARYBOS UŽDAVINIAI IR FUNKCIJOS

8. Pagrindinis Sveikatos tarybos uždavinys yra formuoti ir koordinuoti visuomenės sveikatos politiką Klaipėdos rajono savivaldybės teritorijoje.

9. Vykdydama pagrindinį uždavinį, Sveikatos taryba atlieka šias funkcijas:

9.1. koordinuoja savivaldybės teritorijoje sveikatos ugdymo, alkoholio, tabako ir narkotikų kontrolės, visuomenės sveikatos saugos ir sveikatos stiprinimo, ligų profilaktikos priemonių rengimą ir įgyvendinimą;

9.2. koordinuoja nevyriausybinių organizacijų ir savivaldybės institucijų bendradarbiavimą sveikatinimo klausimais;

9.3. nagrinėja klausimus pagal savo kompetenciją, teikia informaciją ir pasiūlymus dėl priemonių gyventojų sveikatos būklei gerinti Savivaldybės tarybai, savivaldybės ir valstybės institucijoms, įstaigoms, visuomenės informavimo priemonėms, nevyriausybinėms organizacijoms, įvairioms darbo grupėms ir komisijoms, Nacionalinei sveikatos tarybai;

9.4. **4 metų Sveikatos tarybos kadencijos laikotarpiui** nustato Klaipėdos rajono savivaldybės visuomenės sveikatos rėmimo specialiosios programos prioritetines kryptis;

9.5. **4 metų Sveikatos tarybos kadencijos laikotarpiui** nustato Klaipėdos rajono savivaldybės visuomenės sveikatos rėmimo specialiosios programos lėšų naudojimo prioritetus;

9.6. organizuoja pasitarimus ir kitus renginius aktualiais visuomenės sveikatos klausimais;

9.7. skatina bendruomenę dalyvauti sprendžiant sveikatos problemas;

9.8. atlieka kitas teisės aktais nustatytas funkcijas.

III. SVEIKATOS TARYBOS TEISĖS

10. Sveikatos taryba, vykdydama jai pavestas funkcijas, turi šias teises:

10.1. gauti iš savivaldybės ir valstybės institucijų, įstaigų, nevyriausybinių ir tarptautinių organizacijų, informaciją, reikalingą numatytoms funkcijoms vykdyti;

10.2. teikti pasiūlymus pagal savo kompetenciją Savivaldybės tarybai, savivaldos vykdomosioms institucijoms ir įvairioms organizacijoms;

10.3. pagal savo kompetenciją atlikti įstatymų, kitų teisės aktų, susijusių su sveikatinimo veikla, programų ir projektų ekspertizę ir teiktų jų rengėjams savo išvadas;

10.4. sudaryti tarpžinybines komisijas, darbo grupes Sveikatos tarybos kompetencijos klausimams spręsti ir Sveikatos tarybos funkcijoms įgyvendinti;

10.5. kviesti į Sveikatos tarybos posėdžius Klaipėdos rajono savivaldybės administracijos tarnautojus, savivaldybės įstaigų ir kitų institucijų atstovus, sprendžiant gyventojų sveikatos gerinimo klausimus. Savo posėdžiuose išklausyti savivaldybės administracijos, sveikatos priežiūros įstaigų, medicinos mokslo institucijų atstovų pranešimus Sveikatos tarybos kompetencijos klausimais;

10.6. lankytis savivaldybės teritorijoje esančiose įstaigose bei organizacijose ir susipažinti su jų veikla;

10.7. susipažinti su savivaldybės ir valstybės institucijų, įstaigų, nevyriausybinių ir tarptautinių organizacijų valdoma statistine informacija, veiklos ataskaitomis;

10.8. bendradarbiauti pagal savo kompetenciją su kitų savivaldybių sveikatos tarybomis, įvairiomis savivaldybių, valstybės ir kitų šalių institucijomis, įstaigomis, keistis informacija, patirtimi, dalyvauti programose, projektuose, renginiuose;

10.9. skleisti informaciją apie savo veiklą, propaguoti savo tikslus ir uždavinius.

IV. SVEIKATOS TARYBOS SUDĖTIS IR DARBO ORGANIZAVIMAS

11. Sveikatos tarybą sudaro 12 narių:

11.1. keturi Klaipėdos rajono savivaldybės paskirti asmenys, iš kurių vienas yra Savivaldybės administracijos ~~Sveikatos apsaugos skyriaus~~ **Sveikatos ir socialinės apsaugos skyriaus** atstovas ir vienas Savivaldybės tarybos mažumos (opozicijos), jei ji paskelbta, atstovas;

11.2. keturi savivaldybės įmonių, įstaigų ir organizacijų, dirbančių visuomenės sveikatos ugdymo ir stiprinimo srityje, deleguoti atstovai;

11.3. keturi visuomeninių organizacijų, ginančių visuomenės sveikatos interesus, atstovai. Visuomeninė organizacija, ginanti visuomenės sveikatos interesus – nevyriausybinė organizacija/asociacija, kurios įstatuose numatyta visuomenės sveikatos ugdymo ir/ar stiprinimo veikla ir šią veiklą vykdė per paskutinius 3 metus.

12. Kandidatūras, nurodytas 11.1 papunktyje, siūlo Savivaldybės meras ir Administracijos direktorius bendru sutarimu. Savivaldybės tarybos mažuma (opozicija) siūlo savo atstovą;

13. Kandidatūras, nurodytas 11.2 papunktyje, deleguoja savivaldybės įmonės, įstaigos ar organizacijos pateikdamos Savivaldybės administracijos direktoriui Visuomeninės organizacijos, savivaldybės įmonės, įstaigos atstovo delegavimo į Klaipėdos rajono savvadybės bendruomenės sveikatos tarybą paraišką (Nuostatų priedas).

14. Kandidatūras, nurodytas 11.3 papunktyje, deleguoja visuomeninės organizacijos, ginančios visuomenės sveikatos interesus, tokia tvarka:

14.1. deleguoti vieną savo atstovą gali tik ta visuomeninė organizacija, kurios veikla atitinka Nuostatų 11.3 papunktyje išdėstytus kriterijus, turi juridinio asmens statusą, yra registruota savivaldybės teritorijoje ir savo veiklą vykdo savivaldybės teritorijoje, turi ne mažiau nei 30 registruotų narių. Juridiniai asmenys, kurie pagal Lietuvos Respublikos nevyriausybinių organizacijų plėtros įstatymą nepriskiriami nevyriausybinėms organizacijoms, deleguoti savo atstovų negali;

14.2. atstovai deleguojami visuomeninės organizacijos įstatuose (nuostatuose) nustatyta tvarka;

14.3. visuomeninė organizacija pateikia Savivaldybės administracijos direktoriui Visuomeninės organizacijos, savivaldybės įmonės, įstaigos atstovo delegavimo į Klaipėdos rajono savivaldybės bendruomenės sveikatos tarybą paraišką (Nuostatų priedas).

15. Kandidatūrų, nurodytų 11.2 ir 11.3 papunkčiuose, atrankos procedūrą organizuoja Savivaldybės administracijos ~~Sveikatos apsaugos skyrius~~ **Sveikatos ir socialinės apsaugos skyrius** **(toliau – Atsakingas skyrius)** likus ne mažiau, kaip 2 mėnesiams iki Sveikatos tarybos kadencijos pabaigos:

15.1. savivaldybės interneto tinklalapyje, vietinėje žiniasklaidoje ir/ar kitose informacinėse sistemose paskelbia apie vykdomą 11.2 ir 11.3 papunkčiuose nurodytų atstovų atranką į Sveikatos tarybą;

15.2. atlieka pateiktų duomenų apie deleguojamą asmenį atitikimo kriterijams vertinimą;

15.3. esant didesniam deleguotų asmenų skaičiui nei yra kvotų, organizuoja kandidatų susirinkimą, kuriame deleguoti asmenys susirinkimo metu paprasta balsų dauguma išrenka numatytą atstovų skaičių: iš vienos seniūnijos gali būti renkamas ne daugiau kaip vienas atstovas, neatsiradus kandidatams iš kitų seniūnijų, gali būti išrenkama ir daugiau atstovų iš vienos seniūnijos. Susirinkimai šaukiami atskirai 11.2 ir 11.3 papunkčiuose nustatytiems kandidatams atrinkti.

16. Sveikatos tarybos narys gali būti atšauktas, jeigu atsisako būti Sveikatos tarybos nariu arba jį atšaukia delegavusi institucija, organizacija. Tokiu atveju iki Sveikatos tarybos kadencijos pabaigos deleguojamas naujas Sveikatos tarybos narys šių Nuostatų nustatyta tvarka.

17. Sveikatos tarybos įgaliojimai prasideda, kai į pirmąjį posėdį susirenka išrinkti Sveikatos tarybos nariai. Pirmąjį naujos kadencijos Sveikatos tarybos posėdį organizuoja ~~Sveikatos apsaugos~~ **Atsakingas** skyrius.

18. Sveikatos tarybai vadovauja pirmininkas, kurį skiria Savivaldybės taryba.

19. Sveikatos tarybos pirmininkas gali būti atšauktas, jei atsisako juo būti arba ne mažiau kaip 2/3 visų Sveikatos tarybos narių motyvuotu sprendimu pareiškia nepasitikėjimą. Tuomet Sveikatos tarybos pirmininko skyrimo procedūra kartojama iš naujo.

20. Sveikatos tarybos pirmininko pavaduotojas išrenkamas Sveikatos tarybos narių balsų dauguma pirmojo posėdžio metu.

21. Jeigu Sveikatos tarybos pirmininko nėra, jo pareigas eina Sveikatos tarybos pirmininko pavaduotojas, o jeigu jo nėra – pirmininko įgaliotas Sveikatos tarybos narys.

22. Sveikatos tarybos pirmininkas:

22.1. veikia Sveikatos tarybos vardu, organizuoja jos darbą, jai vadovauja ir atsako už jos veiklą;

22.2. šaukia Sveikatos tarybos posėdžius ir jiems pirmininkauja;

22.3. kasmet tvirtina Sveikatos tarybos metinį veiklos planą;

22.4. pasirašo Sveikatos tarybos vardu siunčiamus dokumentus, posėdžių protokolus, nutarimus, bendradarbiavimo sutartis ir kitus Sveikatos tarybos dokumentus;

22.5. kasmet pristato Savivaldybės tarybai Sveikatos tarybos ataskaitą;

22.6. kontroliuoja Sveikatos tarybos nutarimų įgyvendinimą;

22.7. gali pareikalauti iš įstaigų ir organizacijų informacijos, susijusios su Sveikatos tarybos veikla;

22.8. sprendžia kitus su Sveikatos tarybos veikla susijusius klausimus.

23. Sveikatos tarybos pirmininko pavaduotojas:

23.1. atlieka Sveikatos tarybos pirmininko pavedimus;

23.2. eina Sveikatos tarybos pirmininko pareigas, kai jo nėra.

24. Sveikatos tarybos sekretoriaus funkciją atlieka ~~Sveikatos apsaugos skyriaus vyr~~. **Atsakingo skyriaus** specialistas:

24.1. rengia posėdžius, derina jų darbotvarkę su Sveikatos tarybos pirmininku, tvarko Sveikatos tarybos dokumentus;

24.2. rašo Sveikatos tarybos protokolus ir kartu su Sveikatos tarybos pirmininku juos pasirašo. Sveikatos tarybos posėdžių protokolai ir kiti dokumentai saugomi Savivaldybės administracijoje Lietuvos Respublikos archyvų įstatymo ir kitų teisės aktų nustatyta tvarka ir terminais;

24.3. atlieka kitus Sveikatos tarybos pirmininko pavedimus, susijusius su Sveikatos tarybos funkcijomis.

25. Posėdis yra pagrindinė Sveikatos tarybos veiklos forma ir vyksta ne rečiau kaip vieną kartą per ketvirtį. Posėdžiai yra vieši.

26. Sveikatos taryba gali rengti išvažiuojamuosius posėdžius. savivaldybės įmonės, įstaigos turi sudaryti sąlygas šiems posėdžiams rengti joms priklausančiose patalpose.

27. Sveikatos tarybos posėdis yra teisėtas, jei jame dalyvauja ne mažiau kaip pusė Sveikatos tarybos narių.

28. Apie posėdžio sušaukimą bei parengtus svarstyti klausimus pirmininkas praneša visiems nariams ne vėliau kaip prieš tris darbo dienas iki posėdžio pradžios.

29. Sveikatos tarybos nutarimai priimami atviru balsavimu, paprasta balsų dauguma. Balsams pasiskirsčius po lygiai, lemia Sveikatos tarybos pirmininko balsas. Sveikatos tarybos narys neturi balso teisės, jeigu svarstomas įstaigos/organizacijos, kurioje jis dirba/veikia, klausimas.

30. Sveikatos taryba gali pasitvirtinti darbo reglamentą, kuriame nustatoma išsamesnė Sveikatos tarybos veiklos darbo organizavimo tvarka.

V. BAIGIAMOSIOS NUOSTATOS

31. Sveikatos taryba yra atsakinga ir atskaitinga ją sudariusiai Klaipėdos rajono savivaldybės tarybai.

32. Sveikatos tarybos veiklos ataskaita pateikiama Savivaldybės tarybai kasmet iki balandžio 1 d. Sveikatos tarybos veiklos ataskaita yra viešinama savivaldybės tinklalapyje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Klaipėdos rajono savivaldybės bendruomenės

sveikatos tarybos nuostatų priedas

Klaipėdos rajono savivaldybės administracijos Direktoriui

**VISUOMENINĖS ORGANIZACIJOS, SAVIVALDYBĖS ĮMONĖS, ĮSTAIGOS ATSTOVO DELEGAVIMO Į KLAIPĖDOS RAJONO SAVIVALDYBĖS BENDRUOMENĖS SVEIKATOS TARYBĄ PARAIŠKA**

20\_\_\_\_\_ m. \_\_\_\_\_\_\_\_\_\_\_\_\_\_\_\_\_\_\_\_\_\_

**I. INFORMACIJA APIE PRETENDENTĄ**

|  |  |
| --- | --- |
| Vardas, pavardė |  |
| Telefonas |  |
| El. pašto adresas |  |
| Atstovaujamoji visuomeninė organizacija/įstaiga/įmonė |  |
| Seniūnija |  |

|  |  |
| --- | --- |
| 1. | Prašome pažymėti veiklos sritį, kurioje veikia Jūsų visuomeninė organizacija, savivaldybės įmonė, įstaiga: |
|  | * + sveikatos žinių populiarinimas bei informacijos skleidimas;   + sveikos gyvensenos propagavimas ir įgūdžių formavimas;   + sveikatos mokymo organizavimas ir/ar vykdymas;   + informavimas ir konsultavimas visuomenės sveikatos klausimais;   + kita visuomenės sveikatos priežiūros veikla (įrašyti) \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 2. | Pretendento darbo/veiklos patirtis 1 punkte nurodytoje srityje: |
|  |  |
| 3. | Pretendento motyvacija (tikslas) dalyvauti Bendruomenės sveikatos tarybos veikloje: |
|  |  |

**II. KITA INFORMACIJA**

|  |  |
| --- | --- |
| Pateiktų dokumentų sąrašas | Lapų skaičius |
| Visuomeninės organizacijos, savivaldybės įmonės, įstaigos įstatų/nuostatų kopija |  |
| Pretendento gyvenimo aprašymas |  |
| Trumpas visuomeninės organizacijos, įstaigos, įmonės veiklos aprašymas (trumpai apibūdinti per paskutinius 3 metus vykdytas veiklas, projektus visuomenės sveikatos stiprinime) |  |
| Susirinkimo, kuriame buvo išrinktas kandidatas, posėdžio protokolo kopija |  |
| Atstovaujamoji visuomeninė organizacija/įstaiga/įmonė narių skaičius |  |

Organizacijos, įstaigos, įmonės vadovas \_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Vardas, pavardė ) (parašas)